Maatreëls vir verligting van pensioenfondsbydraes tydens Covid-19 - Corona Krisissentrum
Tuis / COVID-19 / Maatreëls vir verligting van pensioenfondsbydraes tydens Covid-19
Maatreëls vir verligting van pensioenfondsbydraes tydens Covid-19
Solidariteit Navorsingsinstituut & Solidariteit Finansiële Dienste
Die verwoestende effek wat Covid-19 op individue en maatskappye se finansies het, word al vir 'n geruime tyd wyd bespreek. Sedert die staat van inperking op 23 Maart 2020 afgekondig is, het talle instansies soos banke, ander kredietverskaffers, versekeraars en selfoonmaatskappye verskeie krediet-/paaiement-verligtingsopsies bekend gemaak. Oor die voor- en nadele van hierdie opsies is daar ook wyd bespiegel, maar die feit bly staan dat sommige individue en maatskappye 'n gedeeltelike of volle verlies van inkomste vir 'n tydperk gaan hê (en reeds het) en dáárom het hulle geen ander uitweg as om hierdie krediet-/paaiement-verligtingsopsies te oorweeg nie.
Die Gedragsowerheid oor die Finansiële Sektor (FSCA) (voortaan "die gedragsowerheid") het in 'n skrywe op 26 Maart 2020 ook sy voorstelle bekendgemaak vir bydraes-verligtingsopsies ingevolge artikel 13A van die Wet op Pensioenfondse, Wet Nr. 24 van 1956 (voortaan "die wet"), vir werkgewers van lede van pensioenfondse (voortaan "fondse").
Wat behels artikel 13A van die wet?
Ingevolge artikel 13A behoort die werkgewer van lede van pensioenfondse (ooreenkomstig die reëls en regulasies van die spesifieke fonds) die bydrae wat van die werknemer se salaris verhaal word (m.a.w. die werknemer se pensioenfondsbydrae) sowel as die bydrae (indien enige) wat deur die werkgewer betaalbaar is, ten volle aan die fonds oor te betaal. Hierdie bydraes mag nie later as sewe dae na die einde van 'n maand oorbetaal word nie.
Die meeste fondse het bestaande maatreëls vir werkgewers wat in finansiële moeilikheid is en moedig werknemers ook aan om hierdie maatreëls toe te pas indien nodig. Maatreëls sluit in:
Voorsiening vir tydelike afwesigheid van werk (met of sonder vergoeding).
Voorsiening vir gevalle waar daar 'n tydelike onderbreking van diens is (waar werknemers vir een of ander rede nie kan werk nie).
'n Uitstel van bydraebetalings en/of vermindering van pensioengewende diens (ten opsigte van werknemers wat minder ure werk).
Dit is belangrik om kennis te neem dat alle fondse nie dieselfde maatreëls in plek het nie en dat werkgewers na hul ooreenkoms met hul fonds moet gaan kyk om te bepaal watter (indien enige) maatreëls op hulle van toepassing sal wees tydens Covid-19.
Wat behels die gedragsowerheid se skrywe 11 van 2020?
Volgens hierdie skrywe is die gedragsowerheid bewus van die finansiële uitdagings wat Covid-19 teweegbring. Hulle is ook bewus daarvan dat daar werkgewers en werknemers is wat nie in staat is om die maandelikse artikel 13A-bydraes (ten volle of selfs net gedeeltelik) aan hul fondse te betaal nie.
In die lig hiervan het die gedragsowerheid besluit om maatreëls uit te reik vir werkgewers wat nie die volle of gedeeltelike pensioenfondsbydraes namens hul werknemers aan dié se pensioenfondse kan betaal nie – kragtens artikel 13A van die wet.
Wat behels hierdie maatreëls?
Indien fondse maatreëls in plek het vir die opskorting of vermindering van bydraes soos bo bespreek:
Ná formele versoeke deur werkgewers, word daar van die rade van fondse verwag om sulke versoeke te oorweeg en die toepaslike reël(s) toe te pas, gegewe die spesifieke omstandighede van die werkgewer.
Fondse moet poog om te verseker dat die risikovoordeelpremies ten volle betaal word ten einde te verseker dat die fondsrisikovoordele voortgaan.
Indien fondse nie maatreëls in plek het vir die opskorting of vermindering van bydraes nie:
In so 'n geval moet fondse dringend toepaslike reëlwysigings aan die gedragsowerheid voorlê, na afloop van onderhandelings met hul lede (werkgewers).
Registrasie van die reël: Die datum waarop dié reëlwysigings in werking tree, moet bepaal word op grond van die ooreenkoms tussen die fonds en die werkgewer. Gegewe die huidige omstandighede, sal fondse slegs 'n brief en 'n ongestempelde weergawe van die reëlwysiging van die gedragsowerheid ontvang. Fondse sal die gestempelde weergawe van die reëlwysiging ontvang sodra sake soos gewoonlik hervat word.
Fondse moet daarop let dat geen addisionele reëls (of reëlwysigings) as dié wat bo uiteengesit is, deel vorm van die voorlegging aan die gedragsowerheid nie.
Fondse moet wysigings dringend aan die gedragsowerheid voorlê.
Daar word van fondse verwag om rekord te hou van al hul lede wat as gevolg van die pandemie bydraes opskort of verminder. Hierdie rekord moet op versoek aan die gedragsowerheid voorgelê word.
Fondse behoort ook verder geaffekteerde lede binne 30 dae in kennis te stel van die versoeke wat deur hulle werkgewers ingedien is om bydraes te verminder of op te skort.
Belastingimplikasies vir werknemers van die vermindering of opskorting van bydraes
Oor die algemeen kan bydraes aan pensioenfondse, voorsorgfondse of uittree-annuïteitsfondse ten volle van 'n individu se belasbare inkomste afgetrek word, maar word beperk tot die laagste van (1) 'n bedrag van R350 000 per jaar; (2) 27,5% van die individu se belasbare inkomste; of (3) die normale belasbare inkomste van individue uitgesluit belasbare kapitaalwins.
Indien die werkgewer bydra tot die pensioenfonds vir die uitsluitlike voordeel van die werknemer, kan dit 'n belasbare byvoordeel tot gevolg hê.
Wanneer 'n werknemer bydraes maak tot 'n pensioenfonds, word pensioenaftrekkings reeds in ag geneem by die berekening van werknemersbelasting volgens die lopendebetaalstelsel (LBS, Engels "PAYE"). Indien die werknemer as gevolg van verlies aan inkomste sy bydrae verminder of opskort, sou dit egter beteken dat die aftrekkings wat werknemers beskikbaar het vir bydraes tot aftreefondse nie meer beskikbaar sal wees nie, wat lei tot verhoogde belasbare inkomste (vergoeding), en daarom meer LBS vir die tydperk waarin bydraes opgeskort of verminder is.
Daar sal egter steeds 'n beduidende kontantvloeivoordeel vir die werknemers wees omdat hulle geen of minder bydraes hoef te lewer gedurende die tydperk waarin bydraes opgeskort of verminder word.
As die opskorting of vermindering van bydraes opgehef word, kan daar van werknemers verwag word om hul bydraes te lewer ten opsigte van vorige bydraes wat nie betaal is nie. Mits dit nie daartoe lei dat werknemers se bydraes die bogenoemde limiete oorskry nie, is hulle steeds geregtig op die toepaslike belastingaftrekkings, en sodanige bydraes kan deur werkgewers in ag geneem word by die bepaling van die werknemer se vergoeding vir LBS-doeleindes.
Implikasies vir dekking vir werknemers indien bydraes verminder of opgeskort word
Wat is die impak op 'n werknemer/individu se dekking indien hy/sy nou bydraes opskort?
Eerstens is dit belangrik om die doel van versekering te verstaan. Die hoofdoel van enige vorm van versekering is om risiko te verskuif vanaf die versekerde na 'n versekeraar in ruil vir 'n premie.
Die werkgewer sal na die reëls van die fonds moet gaan kyk en in gesprek tree met die fonds oor 'n verlaging van bydraes – dit sal eerste prys wees omdat die bydraes 'n vorm van dekking kan finansier.
Sou dit nie moontlik wees nie en alle bydraes opgeskort word, sal daar nie voordele wees nie. Indien 'n werknemer dus in so geval te sterwe kom, sal daar nie doodsdekking wees nie omdat daar nie vir die dekking betaal is nie.
Wat is die impak op 'n werknemer/individu se uitbetaling wanneer hy op pensioen gaan indien hy nou betalingsvakansies neem?
Daar is vele implikasies soos belastingvoordele wat vooraf geniet word, maar die kernimpak kom neer op tyd uit die mark. Sodra vakansieperiodes geneem word, verloor die lid uit 'n beleggingsperspektief die tyd wat die fondse in die mark sou wees. Die implikasie raak jonger lede die meeste.
Die beste manier om die impak te illustreer is deur 'n voorbeeld:
Verdienste per jaar: R240 000
Pensioendraende salaris: R156 000 (R240 000*65%)
Bydraes tot die skema: 19.5% van pensioendraende salaris
Jaarlikse bydrae: R30 420 (R156 000* 19.5%)
Maandelikse bydrae: R2 535 (R30 420 / 12)
Langtermyn- gemiddelde groeifaktor: 9%
Effek indien volle jaarlikse bedrag belê word tot op 63: R522 677
Effek indien 1 maand gemis word: R479 120
Dus by aftrede is die persoon R43 557 swakker daaraan toe (let wel toekomstige waarde).
Is dit moontlik om bydraes tussen versekeringsvoordele en beleggings te verdeel?
Die werkgewer sal na die reëls van die fonds moet gaan kyk en in gesprek tree met die fonds vir verandering van bydraes, maar in die meeste gevalle is dit wel moontlik gegewe die reëls van die spesifieke fonds.
Omvattende skemas het 'n beleggingskomponent (bv. pensioen-/voorsorgfonds) en 'n risiko-komponent (bv. inkomstebeskerming, doodsdekking en kritieke siekte).
Die aftrekking wat 'n lid op hul salaris sien, gaan vir beide die finansiering van hul beleggings en risikovoordele.
Sou die werkgewer bydraes moet verlaag, is dit in die lid se belang om ten minste die risikovoordele te behou.
 "Fondse" verwys na pensioenfondse of voorsorgfondse, soos omskryf in die Inkomstebelastingwet, 1962 (Wet No 58 van 1962).